钦定古今图书集成/明伦汇编/官常典/第705卷 > 性理会通 > 《论李纲》
## 钦定古今图书集成/明伦汇编/官常典/第705卷 > 性理会通 > 《论李纲》

朱子曰：“惟天下之义，莫大于君臣，其所以缠绵固结
而不可解者，是皆生于人心之本然，而非有所待于
外也。然而世衰俗薄，学废不讲，则虽其中心之所固
有，亦且沦胥陷溺，而为全躯保妻子之计。以后其君
者，往往接迹于当世，有能奋然拔起于其间，如李公
之为人，知有君父而不知有其身，知天下之有安危
而不知其身之有祸福，虽以谗间窜斥，屡濒九死，而
其爱君忧国之志终有不可得而夺者，是亦可谓一
世之伟人矣。